Wanneer gaan die Bokke begin oefen?Rassie Erasmus is ŉ rugbyafrigter wat alles haarfyn beplan – elke dag, elke uur, elke minuut. Hy bly byna daagliks deur middel van ŉ App in kontak met die Superrugbyspelers en ook van die spelers wat oorsee speel. Hy hou hulle op die hoogte van wat hy van hulle verwag. Wat kommerwekkend is, is dat die aspirant-Bokke nog nie een minuut saam geoefen het nie. Die span wat op 2 Junie teen Wallis in Washington speel, sal dalk net twee keer saam oefen voordat die spelers die Woensdag na Amerika vertrek. Die span wat Engeland op 9 Junie pak, sal darem ŉ paar keer saam kan oefen. Onthou gerus dat Erasmus nie dieselfde patroon as Allister Coetzee gaan volg nie. Van die oorsese spelers het twee, drie jaar laas in Suid-Afrika gespeel en sal opnuut moet inpas. Ook sal hy die nuwe denkrigting van die Bulls-spelers moet verander (asook dié van die Lions). Erasmus het reeds drie belyningskampe gehou wat deur die plaaslike spelers bygewoon is, maar hoeveel balle is geskop en hoeveel keer is daar geskrum en lynstane ingeoefen? Dalk is ek van die ou skool, maar wedstryde word nie op papier of op ŉ rekenaar gewen nie, maar op die veld. Wat doen Engeland, wat oor ŉ rapsie minder as twee weke na Suid-Afrika sal reis vir die reeks van drie toetse op 9, 16 en 23 Junie teen Suid-Afrika? Die afrigter, Eddie Jones, het reeds verlede week sy groep aangewys en Maandag sy soveelste oefenkamp gehou. Boonop speel die Engelse in ’n opwarmwedstryd teen die Barbarians voordat hulle na Suid-Afrika toer. Wat doen die All Blacks, wat in drie toetse teen die Franse speel? Die afrigter, Steve Hansen, is van Sondag af besig met die eerste van twee driedaagse oefenkampe in Auckland en dit word opgevolg met die tweede oefenkamp aanstaande naweek in Christchurch. Die aspirant-All Blacks het gereeld in die Superseisoen op Maandae saamgetrek. Maar wat dan van die Superreeks? Dis nie vir die Nieu-Seelanders nou belangrik nie, want die spelers woon die oefenkampe by, want dis in nasionale belang. Die Chiefs speel juis Saterdag in Durban teen die Sharks, maar Anton Lienert-Brown, Damian McKenzie, Nathan Harris en Brodie Retallick is ná die kragmeting met die Stormers terug Nieu-Seeland toe om saam met die All Blacks te oefen. Hulle speel dus nie teen die Sharks nie. Dís hoekom die All Blacks eerste op die wêreldranglys is.